title: Komisijas Īstenošanas direktīva (ES) 2021/971 (2021. gada 16. jūnijs), ar ko attiecībā uz bioķīmisku un molekulāru paņēmienu izmantošanu groza I pielikumu Padomes Direktīvai 66/401/EEK par lopbarības augu sēklu tirdzniecību, I pielikumu Padomes Direktīvai 66/402/EEK par graudaugu sēklu tirdzniecību, I pielikumu Padomes Direktīvai 2002/54/EK par biešu sēklu tirdzniecību, I pielikumu Padomes Direktīvai 2002/55/EK par dārzeņu sēklu tirdzniecību un I pielikumu Padomes Direktīvai 2002/57/EK par eļļas augu un šķiedraugu sēklu tirdzniecību

text:
                  17.6.2021

                  LV

                  Eiropas Savienības Oficiālais Vēstnesis

                  L 214/62

         KOMISIJAS ĪSTENOŠANAS DIREKTĪVA (ES) 2021/971
         (2021. gada 16. jūnijs),
         ar ko attiecībā uz bioķīmisku un molekulāru paņēmienu izmantošanu groza I pielikumu Padomes Direktīvai 66/401/EEK par lopbarības augu sēklu tirdzniecību, I pielikumu Padomes Direktīvai 66/402/EEK par graudaugu sēklu tirdzniecību, I pielikumu Padomes Direktīvai 2002/54/EK par biešu sēklu tirdzniecību, I pielikumu Padomes Direktīvai 2002/55/EK par dārzeņu sēklu tirdzniecību un I pielikumu Padomes Direktīvai 2002/57/EK par eļļas augu un šķiedraugu sēklu tirdzniecību
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 66/401/EEK (1966. gada 14. jūnijs) par lopbarības augu sēklu tirdzniecību (1) un jo īpaši tās 21.a pantu,
         ņemot vērā Padomes Direktīvu 66/402/EEK (1966. gada 14. jūnijs) par graudaugu sēklu tirdzniecību (2) un jo īpaši tās 21.b pantu,
         ņemot vērā Padomes Direktīvu 2002/54/EK (2002. gada 13. jūnijs) par biešu sēklu tirdzniecību (3) un jo īpaši tās 27. pantu,
         ņemot vērā Padomes Direktīvu 2002/55/EK (2002. gada 13. jūnijs) par dārzeņu sēklu tirdzniecību (4) un jo īpaši tās 45. pantu,
         ņemot vērā Padomes Direktīvu 2002/57/EK (2002. gada 13. jūnijs) par eļļas augu un šķiedraugu sēklu tirdzniecību (5) un jo īpaši tās 24. pantu,
         tā kā:

                     (1)

                     Saskaņā ar Direktīvu 66/401/EEK, 66/402/EEK, 2002/54/EK, 2002/55/EK un 2002/57/EK attiecīgo sugu augu sēklas Savienībā drīkst tirgot tikai tad, ja tās ir oficiāli vai oficiālā uzraudzībā pārbaudītas un sertificētas atbilstoši sertifikācijas noteikumiem par pirmsbāzes sēklu, bāzes sēklu vai sertificētu sēklu ražošanu.

                     (2)

                     Pēc Direktīvas 66/401/EEK, 66/402/EEK, 2002/54/EK, 2002/55/EK un 2002/57/EK sertifikācijas vajadzībām izdarītas pārbaudes pamatā ir kultūraugu fenotipa vizuāla novērošana uz lauka, un to veic katras dalībvalsts sertifikācijas iestāde vai tās uzraudzībā un oficiālā pēckontrolē. Taču iepriekš minētajās direktīvās nav skaidri minēta jebkādu citu metožu izmantošana, ar ko šķirnes identitāti pārbauda uz lauka vai pēckontrolē, kura tiek izdarīta sertifikācijas ietvaros, un tas var radīt neskaidrības tās īstenošanā.

                     (3)

                     Ar bioķīmiskiem un molekulāriem paņēmieniem (“BMP”) ir iespējams iegūt informāciju par dzīvu organismu ģenētisko struktūru. Izmantojot BMP, sertifikācijas iestādēm ir iespējams auga šķirni identificēt, balstoties uz laboratorijas analīzēm, nevis uz vizuāliem augu fenotipa novērojumiem uz lauka.

                     (4)

                     Augu selekcijā un sēklu testēšanā BMP attīstās strauji, un to izmantošana sēklu nozarē kļūst arvien nozīmīgāka. Ekonomiskās sadarbības un attīstības organizācijas (ESAO) Sēklu shēmās (6) ir noteiktas procedūras, pasākumi un paņēmieni, ar ko, ja pastāv šaubas par sēklu šķirnes identitāti, fenotipiskās pārbaudes vajadzībām BMP var izmantot par papildu instrumentu lauka apskatēs un kontrollauka testos.

                     (5)

                     Ņemot vērā, ka BMP sēklu un augu papildu analīzi vienkāršo, ir lietderīgi grozīt Direktīvu 66/401/EEK, 66/402/EEK, 2002/54/EK, 2002/55/EK un 2002/57/EK, lai skaidri atļautu BMP izmantot par papildu metodi attiecīgās šķirnes identitātes pārbaudei, ja pārbaudes uz lauka un oficiāla pēckontrole ir atstājusi zināmas šaubas. Tas ir nepieciešams, lai Savienības tiesību aktus pielāgotu jaunākajām zinātnes un tehniskas atziņām un lai Savienības tiesību aktus salāgotu ar piemērojamajiem starptautiskajiem standartiem, kas ietverti ESAO Sēklu shēmās.

                     (6)

                     Lai nodrošinātu to konsekventu un sistemātisku piemērošanu atbilstoši jaunākajiem zinātniskajiem un tehniskajiem pierādījumiem, Direktīvās 66/401/EEK, 66/402/EEK, 2002/54/EK, 2002/55/EK un 2002/57/EK būtu jāatsaucas tikai uz tiem BMP, ko atzinusi Starptautiskā Jaunu augu šķirņu aizsardzības savienība (UPOV), ESAO un Starptautiskā sēklu kontroles asociācija (ISTA), jo šīs organizācijas šajā sakarā nosaka relevantos oficiāli atzītos starptautiskos BMP standartus.

                     (7)

                     Lai nodrošinātu skaidrību, ka tad, ja joprojām pastāv šaubas par sēklas šķirnes identitāti, var izmantot arī BMP, attiecīgi jāgroza relevantie Direktīvas 66/401/EEK, 66/402/EEK, 2002/54/EK, 2002/55/EK un 2002/57/EK pielikumi.

                     (8)

                     Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO DIREKTĪVU.

            1. pants
            Grozījumi Direktīvā 66/401/EEK, 66/402/EEK, 2002/54/EK, 2002/55/EK un 2002/57/EK
            Direktīvu 66/401/EEK, 66/402/EEK, 2002/54/EK, 2002/55/EK un 2002/57/EK groza šādi:

                        1)

                        Direktīvas 66/401/EEK I pielikumu groza saskaņā ar šīs direktīvas pielikuma A daļu;

                        2)

                        Direktīvas 66/402/EEK I pielikumu groza saskaņā ar šīs direktīvas pielikuma B daļu;

                        3)

                        Direktīvas 2002/54/EK I pielikumu groza saskaņā ar šīs direktīvas pielikuma C daļu;

                        4)

                        Direktīvas 2002/55/EK I pielikumu groza saskaņā ar šīs direktīvas pielikuma D daļu;

                        5)

                        Direktīvas 2002/57/EK I pielikumu groza saskaņā ar šīs direktīvas pielikuma E daļu.

            2. pants
            Transponēšana

               1.   Dalībvalstis vēlākais līdz 2022. gada 31. augustam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
               Tās piemēro minētos noteikumus no 2022. gada 1. septembra.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Stāšanās spēkā
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Adresāti
            Šī direktīva ir adresēta dalībvalstīm.

            Briselē, 2021. gada 16. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV 125, 11.7.1966., 2298. lpp.

            (2)  OV 125, 11.7.1966., 2309. lpp.

            (3)  OV L 193, 20.7.2002., 12. lpp.

            (4)  OV L 193, 20.7.2002., 33. lpp.

            (5)  OV L 193, 20.7.2002., 74. lpp.

            (6)  OECD Seed Schemes; Rules and Regulation 2021, Common Rules and Regulation 7.4.5, 3. lpp., https://www.oecd.org/agriculture/seeds/documents/oecd-seed-schemes-rules-and-regulations.pdf,, un OECD Seed Schemes; Guidelines for control plot tests and field inspection for seed crops, July 2019, Part III, 31. lpp., https://www.oecd.org/agriculture/seeds/documents/guidelines-control-plot-and-field-inspection.pdf.

            PIELIKUMS
            1. pantā minētie grozījumi Direktīvā 66/401/EEK, 66/402/EEK, 2002/54/EK, 2002/55/EK un 2002/57/EK
            A DAĻA

               Grozījums Direktīvas 66/401/EEK I pielikumā

            Direktīvas 66/401/EEK I pielikumam pievieno šādu 7. punktu:

                        “7.

                        Ja pēc 4. un 6. punkta īstenošanas joprojām pastāv šaubas par sēklu šķirnes identitāti, sertifikācijas iestāde identitātes pārbaudei var izmantot starptautiski atzītu un reproducējamu bioķīmisku vai molekulāru paņēmienu saskaņā ar piemērojamajiem starptautiskajiem standartiem.”

                  B DAĻA

               Grozījums Direktīvas 66/402/EEK I pielikumā

            Direktīvas 66/402/EEK I pielikumam pievieno šādu 8. punktu:

                        “8.

                        Ja pēc 3. un 7. punkta īstenošanas joprojām pastāv šaubas par sēklu šķirnes identitāti, sertifikācijas iestāde identitātes pārbaudei var izmantot starptautiski atzītu un reproducējamu bioķīmisku vai molekulāru paņēmienu saskaņā ar piemērojamajiem starptautiskajiem standartiem.”

                  C DAĻA

               Grozījums Direktīvas 2002/54/EK I pielikumā

            Direktīvas 2002/54/EK I pielikuma A daļā “Kultūra” starp 5. un 6. punktu iekļauj šādu 5.a punktu:

                        “5.a

                        Ja pēc 2. līdz 5. punkta īstenošanas joprojām pastāv šaubas par sēklu šķirnes identitāti, sertifikācijas iestāde identitātes pārbaudei var izmantot starptautiski atzītu un reproducējamu bioķīmisku vai molekulāru paņēmienu saskaņā ar piemērojamajiem starptautiskajiem standartiem.”

                  D DAĻA

               Grozījums Direktīvas 2002/55/EK I pielikumā

            Direktīvas 2002/55/EK I pielikumā starp 3. un 4. punktu iekļauj šādu 3.a punktu:

                        “3.a

                        Ja pēc 1., 2. un 3. punkta īstenošanas joprojām pastāv šaubas par sēklu šķirnes identitāti, sertifikācijas iestāde identitātes pārbaudei var izmantot starptautiski atzītu un reproducējamu bioķīmisku vai molekulāru paņēmienu saskaņā ar piemērojamajiem starptautiskajiem standartiem.”

                  E DAĻA

               Grozījums Direktīvas 2002/57/EK I pielikumā

            Direktīvas 2002/57/EK I pielikumā starp 3. un 4. punktu iekļauj šādu 3.a punktu:

                        “3.a

                        Ja pēc 1. un 3. punkta īstenošanas joprojām pastāv šaubas par sēklu šķirnes identitāti, sertifikācijas iestāde identitātes pārbaudei var izmantot starptautiski atzītu un reproducējamu bioķīmisku vai molekulāru paņēmienu saskaņā ar piemērojamajiem starptautiskajiem standartiem.”


title: Eiropas Parlamenta un Padomes Direktīva (ES) 2022/211 (2022. gada 16. februāris), ar ko groza Padomes Pamatlēmumu 2002/465/TI attiecībā uz tā saskaņošanu ar Savienības noteikumiem par personas datu aizsardzību

text:
                  18.2.2022

                  LV

                  Eiropas Savienības Oficiālais Vēstnesis

                  L 37/1

         EIROPAS PARLAMENTA UN PADOMES DIREKTĪVA (ES) 2022/211
         (2022. gada 16. februāris),
         ar ko groza Padomes Pamatlēmumu 2002/465/TI attiecībā uz tā saskaņošanu ar Savienības noteikumiem par personas datu aizsardzību
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 16. panta 2. punktu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         saskaņā ar parasto likumdošanas procedūru (1),
         tā kā:

                     (1)

                     Ievērojot Eiropas Parlamenta un Padomes Direktīvas (ES) 2016/680 (2) 62. panta 6. punktu, Komisijai ir jāpārskata Savienības pieņemtie tiesību akti, izņemot pašu minēto direktīvu, kuri reglamentē personas datu apstrādi, ko kompetentās iestādes veic minētās direktīvas 1. panta 1. punktā izklāstītajos nolūkos. Minētās pārskatīšanas nolūks ir novērtēt nepieciešamību minētos tiesību aktus pielāgot minētajai direktīvai un, ja nepieciešams, iesniegt vajadzīgos priekšlikumus to grozīšanai, lai nodrošinātu konsekventu pieeju to personas datu aizsardzībai, kas ietilpst minētās direktīvas darbības jomā. Minētās pārskatīšanas rezultātā tika konstatēts, ka Padomes Pamatlēmums 2002/465/TI (3) ir viens no grozāmajiem tiesību aktiem.

                     (2)

                     Personas datu apstrāde saskaņā ar Pamatlēmumu 2002/465/TI ietver attiecīgās informācijas apstrādi, apmaiņu un turpmāku izmantošanu Līguma par Eiropas Savienības darbību (LESD) 82. pantā izklāstītajos nolūkos. Lai nodrošinātu konsekvenci un personas datu efektīvu aizsardzību, apstrādājot personas datus saskaņā ar Pamatlēmumu 2002/465/TI, būtu jāievēro Direktīva (ES) 2016/680. Vajadzētu būt iespējamam kopējās izmeklēšanas grupas likumīgi iegūtajā informācijā ietvertos personas datus apstrādāt arī citos nolūkos, ne vien tajos, kādiem attiecīgā grupa tikai izveidota, piemēram, turpmākās kriminālās vai saistītās administratīvās vai civilās procedūrās vai parlamentārā pārbaudē, ja vien tiek ievēroti Direktīvā (ES) 2016/680 izklāstītie nosacījumi. Šāda personas datu apstrāde būtu jāveic tikai saskaņā ar Direktīvā (ES) 2016/680 izklāstītajiem nosacījumiem, tostarp, ka to veic saskaņā ar Savienības vai dalībvalstu tiesību aktiem un ka tā ir nepieciešama un samērīga ar tās mērķi.

                     (3)

                     Saskaņā ar 6.a pantu Protokolā Nr. 21 par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību (LES) un LESD, Īrijai Pamatlēmums 2002/465/TI ir saistošs un Īrija tādēļ piedalās šīs direktīvas pieņemšanā.

                     (4)

                     Saskaņā ar 1., 2. un 2.a pantu Protokolā Nr. 22 par Dānijas nostāju, kas pievienots LES un LESD, Dānija nepiedalās šīs direktīvas pieņemšanā un Dānijai šī direktīva nav saistoša un nav jāpiemēro.

                     (5)

                     Saskaņā ar Eiropas Parlamenta un Padomes Regulas (ES) 2018/1725 (4) 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas 2021. gada 10. martā sniedza atzinumu.

                     (6)

                     Tādēļ būtu attiecīgi jāgroza Pamatlēmums 2002/465/TI,

               IR PIEŅĒMUŠI ŠO DIREKTĪVU.

            1. pants
            Grozījums Pamatlēmumā 2002/465/TI
            Pamatlēmuma 2002/465/TI 1. panta 10. punktam pievieno šādu daļu:

               “Ciktāl pirmās daļas b), c) un d) apakšpunktā minētajiem mērķiem izmantotā informācija ietver personas datus, to apstrādā tikai saskaņā ar Eiropas Parlamenta un Padomes Direktīvu (ES) 2016/680 (*) un jo īpaši tās 4. panta 2. punktu un 9. panta 1. un 3. punktu.

            2. pants
            Transponēšana

               1.   Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2023. gada 11. martam. Dalībvalstis par to tūlīt informē Komisiju.
               Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.

               2.   Dalībvalstis dara Komisijai zināmus to valsts tiesību aktu noteikumus, ko tās pieņem jomā, uz kuru attiecas šī direktīva.

            3. pants
            Stāšanās spēkā
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Adresāti
            Šī direktīva ir adresēta dalībvalstīm saskaņā ar Līgumiem.

            Strasbūrā, 2022. gada 16. februārī

                  Eiropas Parlamenta vārdā –

                  priekšsēdētāja

               R. METSOLA

                  Padomes vārdā –

                  priekšsēdētājs

               C. BEAUNE

            (1)  Eiropas Parlamenta 2021. gada 14. decembra nostāja (Oficiālajā Vēstnesī vēl nav publicēta) un Padomes 2022. gada 25. janvāra lēmums.

            (2)  Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).

            (3)  Padomes Pamatlēmums 2002/465/TI (2002. gada 13. jūnijs) par kopējām izmeklēšanas grupām (OV L 162, 20.6.2002., 1. lpp.).

            (4)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).


title: Padomes Direktīva (ES) 2020/2020 (2020. gada 7. decembris), ar ko, reaģējot uz Covid-19 pandēmiju, groza Direktīvu 2006/112/EK attiecībā uz pagaidu pasākumiem saistībā ar pievienotās vērtības nodokli, kas piemērojams Covid-19 vakcīnām un in vitro diagnostikas medicīniskajām ierīcēm

text:
                  11.12.2020

                  LV

                  Eiropas Savienības Oficiālais Vēstnesis

                  L 419/1

         PADOMES DIREKTĪVA (ES) 2020/2020
         (2020. gada 7. decembris),
         ar ko, reaģējot uz Covid-19 pandēmiju, groza Direktīvu 2006/112/EK attiecībā uz pagaidu pasākumiem saistībā ar pievienotās vērtības nodokli, kas piemērojams Covid-19 vakcīnām un in vitro diagnostikas medicīniskajām ierīcēm
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 113. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Parlamenta atzinumu (1),
         ņemot vērā Eiropas Ekonomikas un sociālo lietu komitejas atzinumu (2),
         saskaņā ar īpašu likumdošanas procedūru,
         tā kā:

                     (1)

                     Pasaules Veselības organizācija (PVO) 2020. gada 30. janvārī paziņoja, ka Covid-19 uzliesmojums ir “starptautiska mēroga ārkārtas situācija sabiedrības veselības jomā” un 2020. gada 11. martā to raksturoja kā pandēmiju.

                     (2)

                     Savienība ir apvienojusi spēkus ar PVO un pasaules mēroga dalībnieku grupu, sadarbojoties nepieredzētos globālās solidaritātes centienos cīņā pret pandēmiju. Minēto centienu mērķis ir atbalstīt Covid-19 kontrolei un apkarošanai nepieciešamo in vitro diagnostikas medicīnisko ierīču, terapijas un vakcīnu izstrādi un taisnīgu izplatīšanu.

                     (3)

                     Ņemot vērā Covid-19 gadījumu satraucošo skaita pieaugumu dalībvalstīs, Komisija 2020. gada 17. jūnija paziņojumā ierosināja ES stratēģiju “Covid-19 vakcīnas”. Minētās stratēģijas mērķis ir paātrināt vakcīnu pret vīrusu izstrādi, ražošanu un ieviešanu, lai palīdzētu aizsargāt Savienības iedzīvotājus. Lai gan visticamākais pastāvīgais pandēmijas risinājums ir efektīva un droša vakcīna pret Covid-19, ir nepieciešama testēšana, lai ierobežotu pandēmijas izplatību.

                     (4)

                     Pievienotās vērtības nodokļa (PVN) jomā Komisija ir veikusi ārkārtas pasākumus, lai palīdzētu pandēmijā cietušajiem. Komisija 2020. gada 3. aprīlī pieņēma Lēmumu (ES) 2020/491 (3), ar ko dalībvalstīm ļauj uz laiku noteikt atbrīvojumu no PVN un no ievedmuitas nodokļiem precēm, kas vitāli nepieciešamas Covid-19 uzliesmojuma seku apkarošanā, tai skaitā Covid-19 in vitro diagnostikas medicīniskajām ierīcēm. Tomēr minētais lēmums attiecas tikai uz importu, nevis uz piegādēm Kopienas iekšienē vai iekšzemes piegādēm.

                     (5)

                     Padomes Direktīvā 2006/112/EK (4) ir iekļauti instrumenti, kas dalībvalstīm ļauj daļēji samazināt Covid-19 vakcīnu un testu izmaksas, it īpaši, izmantojot atbrīvojumu no PVN bez atskaitīšanas tiesībām attiecībā uz slimnīcas un medicīnisko aprūpi un samazinātu PVN likmi, kas pieejama attiecībā uz vakcīnām. Tomēr minētā direktīva neļauj dalībvalstīm piemērot samazinātu PVN likmi Covid-19 in vitro diagnostikas medicīnisko ierīču piegādei vai ar šādām ierīcēm cieši saistītu pakalpojumu sniegšanai. Tā arī neļauj dalībvalstīm piešķirt atbrīvojumu ar tiesībām atskaitīt iepriekšējā stadijā samaksāto PVN attiecībā uz Covid-19 vakcīnu un in vitro diagnostikas medicīnisko ierīču piegādi vai pakalpojumu, kas cieši saistīti ar šādām vakcīnām un ierīcēm, sniegšanu.

                     (6)

                     Komisija 2018. gadā nāca klajā ar priekšlikumu grozīt Direktīvu 2006/112/EK attiecībā uz PVN likmēm (“2018. gada priekšlikums”). Ja Padome to pieņems, tas cita starpā ļaus dalībvalstīm, ievērojot konkrētus nosacījumus, piemērot samazinātu PVN likmi Covid-19 in vitro diagnostikas medicīnas ierīču piegādei, kā arī ar šādām ierīcēm cieši saistītu pakalpojumu sniegšanai. Turklāt 2018. gada priekšlikums ļaus dalībvalstīm, ievērojot konkrētus nosacījumus, piešķirt atbrīvojumu ar tiesībām atskaitīt iepriekšējā stadijā samaksāto PVN attiecībā uz Covid-19 vakcīnu un in vitro diagnostikas medicīnisko ierīču piegādi, kā arī tādu pakalpojumu sniegšanu, kas cieši saistīti ar šādām vakcīnām un ierīcēm. 2018. gada priekšlikums ļaus dalībvalstīm piemērot minētās likmes, ja šāda piegāde dod labumu tikai galapatērētājam un šādi tiek īstenots vispārējas nozīmes mērķis.

                     (7)

                     Tomēr, tā kā 2018. gada priekšlikums Padomē vēl nav pieņemts, ir nekavējoties jārīkojas, lai Direktīvu 2006/112/EK pielāgotu ārkārtas apstākļiem, ko izraisījusi Covid-19 pandēmija. Šādas rīcības mērķis ir nodrošināt, ka Covid-19 vakcīnu un in vitro diagnostikas medicīnisko ierīču piegāde, kā arī tādu pakalpojumu sniegšana, kas cieši saistīti ar šādām vakcīnām un ierīcēm, Savienībā kļūst lētāka pēc iespējas ātrāk.

                     (8)

                     Šajā nolūkā būtu jāļauj dalībvalstīm piemērot samazinātu PVN likmi Covid-19 in vitro diagnostikas medicīnisko ierīču piegādei un tādu pakalpojumu sniegšanai, kas cieši saistīti ar šādām ierīcēm, vai piešķirt atbrīvojumu ar tiesībām atskaitīt iepriekšējā stadijā samaksāto PVN attiecībā uz Covid-19 vakcīnu un in vitro diagnostikas medicīnisko ierīču piegādi, kuras apstiprinājusi Komisija vai pašas dalībvalstis, kā arī tādu pakalpojumu sniegšanu, kas cieši saistīti ar šādām vakcīnām un ierīcēm.

                     (9)

                     Iespēja Covid-19 in vitro diagnostikas medicīnisko ierīču piegādei un tādu pakalpojumu sniegšanai, kas cieši saistīti ar šādām ierīcēm, piemērot samazinātu PVN likmi vai piešķirt atbrīvojumu ar tiesībām atskaitīt iepriekšējā stadijā samaksāto PVN attiecībā uz Covid-19 vakcīnu un in vitro diagnostikas medicīnisko ierīču piegādi un tādu pakalpojumu sniegšanu, kas cieši saistīti ar šādām vakcīnām un ierīcēm, būtu jāpiešķir uz noteiktu laikposmu. Minētā iespēja būtu jāatļauj tikai tik ilgi, kamēr pastāv Covid-19 pandēmijas izraisītie ārkārtas apstākļi. Sakarā ar nenoteiktību par minēto ārkārtas apstākļu ilgumu iespējai šādām piegādēm piemērot samazinātu PVN likmi vai piešķirt atbrīvojumu ar tiesībām atskaitīt iepriekšējā stadijā samaksāto PVN vajadzētu būt spēkā līdz 2022. gada 31. decembrim. Iespēja piemērot samazinājumu vai piešķirt atbrīvojumu būtu jāpārskata pirms minētā laikposma beigām, ņemot vērā pandēmijas situāciju, un vajadzības gadījumā, vajadzētu būt iespējai minēto laikposmu pagarināt. Ja 2018. gada priekšlikums tiktu pieņemts un kļūtu piemērojams pirms minētā laikposma beigām, šie pagaidu pasākumi, kuru mērķis ir pielāgot Direktīvu 2006/112/EK Covid-19 pandēmijai, vairs nepildītu savu funkciju.

                     (10)

                     Tā kā šīs direktīvas mērķi – pēc iespējas ātrāk nodrošināt piekļuvi Covid-19 vakcīnu un in vitro diagnostikas medicīnisko ierīču piegādei, kā arī pakalpojumiem, kas cieši saistīti ar šādām vakcīnām un ierīcēm, Savienībā par samērīgākām izmaksām – nevar pietiekami labi sasniegt atsevišķās dalībvalstīs, bet rīcības mēroga un iedarbības dēļ šo mērķi var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā direktīvā paredz vienīgi tos pasākumus, kas ir vajadzīgi minētā mērķa sasniegšanai.

                     (11)

                     Tādēļ būtu attiecīgi jāgroza Direktīva 2006/112/EK.

                     (12)

                     Ņemot vērā Covid-19 pandēmiju un vajadzību steidzami risināt ar to saistīto sabiedrības veselības krīzi, būtu jāparedz izņēmums attiecībā uz astoņu nedēļu laikposmu, kas minēts 4. pantā Protokolā Nr. 1 par valstu parlamentu lomu Eiropas Savienībā, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam.

                     (13)

                     Ņemot vērā ar Covid-19 pandēmiju saistītās situācijas steidzamību, šai direktīvai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,

               IR PIEŅĒMUSI ŠO DIREKTĪVU.

            1. pants
            Direktīvā 2006/112/EK iekļauj šādu pantu:

                  “129.a pants

                     1.   Dalībvalstis var veikt vienu no šādiem pasākumiem:

                                 a)

                                 piemērot samazinātu likmi Covid-19 in vitro diagnostikas medicīnisko ierīču piegādei un ar minētajām ierīcēm cieši saistītu pakalpojumu sniegšanai;

                                 b)

                                 piešķirt atbrīvojumu ar tiesībām atskaitīt iepriekšējā stadijā samaksāto PVN attiecībā uz Covid-19 in vitro diagnostikas medicīnisko ierīču piegādi un ar minētajām ierīcēm cieši saistītu pakalpojumu sniegšanu.

                           Pirmajā daļā paredzētos pasākumus piemēro tikai tādām Covid-19 in vitro diagnostikas medicīniskajām ierīcēm, kas atbilst Eiropas Parlamenta un Padomes Direktīvā 98/79/EK (*) vai Eiropas Parlamenta un Padomes Regulā (ES) 2017/746 (**) un citos piemērojamos Savienības tiesību aktos noteiktajām piemērojamām prasībām.

                     2.   Dalībvalstis var piešķirt atbrīvojumu ar tiesībām atskaitīt iepriekšējā stadijā samaksāto PVN attiecībā uz Covid-19 vakcīnu piegādi un ar minētajām vakcīnām cieši saistītu pakalpojumu sniegšanu.
                     Pirmajā daļā paredzēto atbrīvojumu piemēro tikai Komisijas vai dalībvalstu atļautām Covid-19 vakcīnām.

                     3.   Šo pantu piemēro līdz 2022. gada 31. decembrim.

            2. pants

               1.   Ja dalībvalstis nolemj piemērot samazinātu likmi vai piešķirt 1. pantā minēto atbrīvojumu, normatīvajos un administratīvajos aktos, ko tās ir pieņēmušas un publicējušas un kas vajadzīgi, lai izpildītu šo direktīvu, ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Divu mēnešu laikā pēc to pieņemšanas dalībvalstis dara zināmus Komisijai to tiesību aktu galvenos noteikumus, ko tās pieņēmušas jomā, uz kuru attiecas šī direktīva.

            3. pants
            Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2020. gada 7. decembrī

                  Padomes vārdā –

                  priekšsēdētājs

               M. ROTH

            (1)  2020. gada 26. novembra atzinums (Oficiālajā Vēstnesī vēl nav publicēts).

            (2)  2020. gada 2. decembra atzinums (Oficiālajā Vēstnesī vēl nav publicēts).

            (3)  Komisijas Lēmums (ES) 2020/491 (2020. gada 3. aprīlis) par atbrīvojumu no ievedmuitas nodokļiem un no importa PVN, ko piešķir precēm, kas nepieciešamas Covid-19 uzliesmojuma seku apkarošanai 2020. gadā (OV L 103 I, 3.4.2020., 1. lpp.).

            (4)  Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).


title: Komisijas Direktīva (ES) 2020/2088 (2020. gada 11. decembris), ar ko attiecībā uz rotaļlietās esošu alergēnu smaržvielu marķēšanu groza Eiropas Parlamenta un Padomes Direktīvas 2009/48/EK II pielikumu (Dokuments attiecas uz EEZ)

text:
                  15.12.2020

                  LV

                  Eiropas Savienības Oficiālais Vēstnesis

                  L 423/53

         KOMISIJAS DIREKTĪVA (ES) 2020/2088
         (2020. gada 11. decembris),
         ar ko attiecībā uz rotaļlietās esošu alergēnu smaržvielu marķēšanu groza Eiropas Parlamenta un Padomes Direktīvas 2009/48/EK II pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2009/48/EK (2009. gada 18. jūnijs) par rotaļlietu drošumu (1) un jo īpaši tās 46. panta 1. punkta pirmās daļas b) apakšpunktu,
         tā kā:

                     (1)

                     Direktīvā 2009/48/EK ir noteikts vispārējs pienākums uz rotaļlietas, piestiprinātajā etiķetē, uz iepakojuma vai rotaļlietai pievienotajā instrukcijā norādīt 11 alergēnu smaržvielu nosaukumus, ja tās ir rotaļlietai pievienotas tādā koncentrācijā, kas rotaļlietā vai tās sastāvdaļās pārsniedz 100 mg/kg. Minētās alergēnās smaržvielas ir uzskaitītas minētās direktīvas II pielikuma III daļas 11. punkta trešās daļas tabulā.

                     (2)

                     Patērētāju drošības zinātniskā komiteja (SCCS), kas palīdz Komisijai kā neatkarīga riska novērtēšanas struktūra kosmētikas līdzekļu jomā, 2012. gada 26. un 27. jūnija atzinumā (2) norāda, ka kontaktalerģija pret smaržvielām ir izplatīta, nozīmīga un būtiska problēma Eiropā un ka eksponētība smaržvielām rodas, lietojot citas patēriņa preces, piemēram, rotaļlietas. SCCS arī norāda, ka pēdējos gados par tendenci ir kļuvis pievienot smaržvielas daudziem patēriņa preču veidiem, piemēram, bērnu rotaļlietām, kas var ievērojami veicināt patērētāju eksponētību smaržvielām caur ādu. SCCS piebilst, ka patērētājs ir pakļauts smaržvielu iedarbībai no visdažādākajiem kosmētikas līdzekļiem, citām patēriņa precēm, farmaceitiskajiem līdzekļiem un arodekspozīcijas un ka visa šī eksponētība ir svarīga kontaktalerģijas kontekstā, jo tā ir nevis kaitīgas iedarbības avots, bet gan kumulatīvā deva uz virsmas vienību. Atzinuma 13-1. tabulā ir uzskaitīti vairāki pierādīti kontaktalergēni cilvēkiem.

                     (3)

                     Dānijas Vides aizsardzības aģentūras veiktais pētījums par alergēnām vielām bērniem paredzētos ražojumos (3) liecina, ka alergēnas smaržvielas ir sastopamas rotaļlietās, proti, plastilīnā, gļotās, lellēs, rotaļu lācīšos un gumijās.

                     (4)

                     Rotaļlietu drošuma ekspertu grupa iesaka Komisijai sagatavot tiesību aktu priekšlikumus un politikas iniciatīvas rotaļlietu drošuma jomā. Ekspertu grupas apakšgrupas par ķīmiskajām vielām rotaļlietās (Ķīmisko vielu apakšgrupa) uzdevums ir sniegt konsultācijas par ķīmiskajām vielām, kuras var izmantot rotaļlietās.

                     (5)

                     Rotaļlietu drošuma ekspertu grupa 2019. gada 13. septembra sanāksmē (4) atgādināja, ka alergēna viela neatkarīgi no tā, vai tā ir kosmētikas līdzekļos vai rotaļlietās, vienmēr ir alergēna. Tā sauktā vielas raksturīgā īpašība nav atkarīga no vielas lietošanas un tādējādi tā pastāv neatkarīgi no tā, vai alergēnā viela tiek izmantota kosmētikā vai rotaļlietās. Līdz ar to ekspertu grupa uzskatīja, ka alergēna viela, kas rada risku kosmētikas līdzekļos, varētu radīt risku arī rotaļlietās. Tādēļ tā uzsvēra, ka, reglamentējot alergēnas smaržvielas rotaļlietās, ir svarīgi rūpīgi ņemt vērā SCCS un tās priekšteču komiteju atzinumus par alergēnām smaržvielām kosmētikas līdzekļos.

                     (6)

                     Ķīmisko vielu apakšgrupas 2018. gada 3. maija sanāksmē (5) vairākums tās locekļu secināja, ka SCCS2012. gada 26. un 27. jūnija atzinuma 13-1. tabulā uzskaitītie pierādītie kontaktalergēni cilvēkiem būtu jāiekļauj Direktīvas 2009/48/EK II pielikuma III daļas 11. punkta trešās daļas tabulā esošajā sarakstā, kurā iekļautas alergēnās smaržvielas, kas jānorāda uz rotaļlietas, piestiprinātajā etiķetē, uz iepakojuma vai rotaļlietai pievienotajā instrukcijā.

                     (7)

                     Rotaļlietu drošuma ekspertu grupa 2019. gada 13. septembrī apstiprināja Ķīmisko vielu apakšgrupas secinājumus.

                     (8)

                     Rotaļlietu drošuma ekspertu grupa 2019. gada 13. septembra sanāksmē norādīja, ka Direktīvas 2009/48/EK II pielikuma III daļas 11. punkta trešās daļas tabulas 4. ieraksts par citronelolu (CAS numurs 106-22-9) attiecas tikai uz citronelola divu enantiomēro formu maisījumu. Tomēr saskaņā ar ekspertu grupas viedokli marķēšanas prasībām būtu jāattiecas arī uz divām atsevišķajām enantiomērajām formām, kas SCCS2012. gada 26. un 27. jūnija atzinuma 13-1. tabulā minētas ar CAS numuru 1117-61-9 un 7540-51-4.

                     (9)

                     Ņemot vērā SCCS2012. gada 26. un 27. jūnija atzinumu un Rotaļlietu drošuma ekspertu grupas 2019. gada 13. septembra ieteikumu, uz SCCS2012. gada 26. un 27. jūnija atzinuma 13-1. tabulā uzskaitītajām alergēnajām smaržvielām, ja tās ir rotaļlietās, būtu jāattiecina marķēšanas prasības. Tāpēc smaržvielas, uz kurām vēl neattiecas Direktīvā 2009/48/EK noteiktais aizliegums vai marķēšanas prasības, būtu jāiekļauj minētās direktīvas II pielikuma III daļas 11. punkta trešās daļas tabulā.

                     (10)

                     Tāpēc Direktīva 2009/48/EK būtu attiecīgi jāgroza.

                     (11)

                     Šajā direktīvā paredzētie pasākumi ir saskaņā ar atzinumu, ko sniegusi komiteja, kas izveidota ar Direktīvas 2009/48/EK 47. panta 1. punktu,

               IR PIEŅĒMUSI ŠO DIREKTĪVU.

            1. pants
            Direktīvas 2009/48/EK II pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2022. gada 4. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
               Tās minētos noteikumus piemēro no 2022. gada 5. jūlija.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2020. gada 11. decembrī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 170, 30.6.2009., 1. lpp.

            (2)  SCCS opinion on fragrance allergens in cosmetic products, 2012. gada 26.–27. jūnijs (SCCS/1459/11).http://ec.europa.eu/health/scientific_committees/consumer_safety/docs/sccs_o_102.pdf.

            (3)  Dānijas Vides un pārtikas ministrija – Vides aizsardzības aģentūra. Survey of allergenic substances in products targeted children – toys and cosmetic products.
            Survey of Chemical Substances in Consumer Products No. 148, 2016.
         https://www2.mst.dk/Udgiv/publications/2016/08/978-87-93529-00-7.pdf.

            (4)  Rotaļlietu drošuma ekspertu grupas 2019. gada 13. septembra sanāksmes protokols:https://ec.europa.eu/transparency/regexpert/index.cfm?do=groupDetail.groupMeeting&meetingId=17996.

            (5)  Rotaļlietu drošuma ekspertu grupas Ķīmisko vielu apakšgrupas 2018. gada 3. maija sanāksmes protokols:https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            PIELIKUMS
            II pielikuma III daļas 11. punkta trešajā daļā tabulu groza šādi:

                        1)

                        4. ierakstu aizstāj ar šādu:

                                    Nr.

                                    Alergēnās smaržvielas nosaukums

                                       CAS numurs

                                    “(4)

                                    citronelols;

                                    106-22-9; 1117-61-9; 7540-51-4”;

                        2)

                        pievieno šādus ierakstus:

                                    Nr.

                                    Alergēnās smaržvielas nosaukums

                                       CAS numurs

                                    “(12)

                                    acetilcedrēns;

                                    32388-55-9

                                    (13)

                                    amilsalicilāts;

                                    2050-08-0

                                    (14)

                                    transanetols;

                                    4180-23-8

                                    (15)

                                    benzaldehīds;

                                    100-52-7

                                    (16)

                                    kampars;

                                    76-22-2; 464-49-3

                                    (17)

                                    karvons;

                                    99-49-0; 6485-40-1; 2244-16-8

                                    (18)

                                    beta-kariofilēns (ox.);

                                    87-44-5

                                    (19)

                                    rožu ketons-4 (damaskenons);

                                    23696-85-7

                                    (20)

                                    alfa-damaskons (TMCHB);

                                    43052-87-5; 23726-94-5

                                    (21)

                                    cis-beta-damaskons;

                                    23726-92-3

                                    (22)

                                    delta-damaskons;

                                    57378-68-4

                                    (23)

                                    dimetilbenzilkarbinilacetāts (DMBCA);

                                    151-05-3

                                    (24)

                                    heksadekanolaktons;

                                    109-29-5

                                    (25)

                                    heksametilindanopirāns;

                                    1222-05-5

                                    (26)

                                    (DL)-limonēns;

                                    138-86-3

                                    (27)

                                    linalilacetāts;

                                    115-95-7

                                    (28)

                                    mentols;

                                    1490-04-6; 89-78-1; 2216-51-5

                                    (29)

                                    metilsalicilāts;

                                    119-36-8

                                    (30)

                                    3-metil-5-(2,2,3-trimetil-3-ciklopentēn-1-il)pent-4-ēn-2-ols;

                                    67801-20-1

                                    (31)

                                    alfa-pinēns;

                                    80-56-8

                                    (32)

                                    beta-pinēns;

                                    127-91-3

                                    (33)

                                    propilidēnftalīds;

                                    17369-59-4

                                    (34)

                                    salicilaldehīds;

                                    90-02-8

                                    (35)

                                    alfa-santalols;

                                    115-71-9

                                    (36)

                                    beta-santalols;

                                    77-42-9

                                    (37)

                                    sklareols;

                                    515-03-7

                                    (38)

                                    alfa-terpineols;

                                    10482-56-1; 98-55-5

                                    (39)

                                    terpineols (izomēru maisījums);

                                    8000-41-7

                                    (40)

                                    terpinolēns;

                                    586-62-9

                                    (41)

                                    tetrametilacetiloktahidronaftalīni;

                                    54464-57-2; 54464-59-4; 68155-66-8; 68155-67-9

                                    (42)

                                    trimetilbenzolpropanols (majantols);

                                    103694-68-4

                                    (43)

                                    vanilīns;

                                    121-33-5

                                    (44)

                                       Cananga odorata un ilangilangu eļļa;

                                    83863-30-3; 8006-81-3

                                    (45)

                                       Cedrus atlantica mizas eļļa;

                                    92201-55-3; 8000-27-9

                                    (46)

                                       Cinnamomum cassia lapu eļļa;

                                    8007-80-5

                                    (47)

                                       Cinnamomum zeylanicum mizas eļļa;

                                    84649-98-9

                                    (48)

                                       Citrus aurantium amara ziedu eļļa;

                                    8016-38-4

                                    (49)

                                       Citrus aurantium amara mizas eļļa;

                                    72968-50-4

                                    (50)

                                    eļļa, kas izspiesta no Citrus bergamia mizas;

                                    89957-91-5

                                    (51)

                                    eļļa, kas izspiesta no Citrus limonum mizas;

                                    84929-31-7

                                    (52)

                                       Citrusu sinensis (syn.: eļļa, kas izspiesta no Aurantium dulcis) mizas;

                                    97766-30-8; 8028-48-6

                                    (53)

                                       Cymbopogon citratus/schoenanthus eļļas;

                                    89998-14-1; 8007-02-01; 89998-16-3

                                    (54)

                                    eikaliptu (Eucalyptus spp.) lapu eļļa;

                                    92502-70-0; 8000-48-4

                                    (55)

                                       Eugenia caryophyllus lapu/ziedu eļļa;

                                    8000-34-8

                                    (56)

                                       Jasminum grandiflorum/officinale;

                                    84776-64-7; 90045-94-6; 8022-96-6

                                    (57)

                                       Juniperus virginiana;

                                    8000-27-9; 85085-41-2

                                    (58)

                                       Laurus nobilis augļu eļļa;

                                    8007-48-5

                                    (59)

                                       Laurus nobilis lapu eļļa;

                                    8002-41-3

                                    (60)

                                       Laurus nobilis sēklu eļļa;

                                    84603-73-6

                                    (61)

                                       Lavandula hybrida;

                                    91722-69-9

                                    (62)

                                       Lavandula officinalis;

                                    84776-65-8

                                    (63)

                                       Mentha piperita;

                                    8006-90-4; 84082-70-2

                                    (64)

                                       Mentha spicata;

                                    84696-51-5

                                    (65)

                                       Narcissus spp.;

                                    dažādi, tostarp 90064-25-8

                                    (66)

                                       Pelargonium graveolens;

                                    90082-51-2; 8000-46-2

                                    (67)

                                       Pinus mugo;

                                    90082-72-7

                                    (68)

                                       Pinus pumila;

                                    97676-05-6

                                    (69)

                                       Pogostemon cablin;

                                    8014-09-3; 84238-39-1

                                    (70)

                                    rožu ziedu eļļa (Rosa spp.);

                                    dažādi, tostarp 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                                    (71)

                                       Santalum albums;

                                    84787-70-2; 8006-87-9

                                    (72)

                                    terpentīneļļa;

                                    8006-64-2; 9005-90-7; 8052-14-0”.


title: Komisijas Direktīva (ES) 2020/2089 (2020. gada 11. decembris), ar ko attiecībā uz alergēnu smaržvielu aizliegumu rotaļlietās groza Eiropas Parlamenta un Padomes Direktīvas 2009/48/EK II pielikumu (Dokuments attiecas uz EEZ)

text:
                  15.12.2020

                  LV

                  Eiropas Savienības Oficiālais Vēstnesis

                  L 423/58

         KOMISIJAS DIREKTĪVA (ES) 2020/2089
         (2020. gada 11. decembris),
         ar ko attiecībā uz alergēnu smaržvielu aizliegumu rotaļlietās groza Eiropas Parlamenta un Padomes Direktīvas 2009/48/EK II pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2009/48/EK (2009. gada 18. jūnijs) par rotaļlietu drošumu (1) un jo īpaši tās 46. panta 1. punkta pirmās daļas b) apakšpunktu,
         tā kā:

                     (1)

                     Lai aizsargātu bērnus no alerģijām, ko var izraisīt smaržvielas, tās izmantojot rotaļlietās, Direktīvā 2009/48/EK ir noteikts vispārējs aizliegums rotaļlietās izmantot 55 alergēnas smaržvielas, kas uzskaitītas minētās direktīvas II pielikuma III daļas 11. punkta pirmās daļas tabulā.

                     (2)

                     Patērētāju drošības zinātniskā komiteja (SCCS), kas palīdz Komisijai kā neatkarīga riska novērtēšanas struktūra kosmētikas līdzekļu jomā, 2012. gada 26. un 27. jūnija atzinumā (2) norāda, ka kontaktalerģija pret smaržvielām ir izplatīta, nozīmīga un būtiska problēma Eiropā un ka eksponētība smaržvielām rodas, lietojot citas patēriņa preces, piemēram, rotaļlietas. SCCS arī norāda, ka pēdējos gados par tendenci ir kļuvis pievienot smaržvielas daudziem patēriņa preču veidiem, piemēram, bērnu rotaļlietām, kas var ievērojami veicināt patērētāju eksponētību smaržvielām caur ādu. SCCS piebilst, ka patērētājs ir pakļauts smaržvielu iedarbībai no visdažādākajiem kosmētikas līdzekļiem, citām patēriņa precēm, farmaceitiskajiem līdzekļiem un arodekspozīcijas un ka visa šī eksponētība ir svarīga kontaktalerģijas kontekstā, jo kritiski svarīgs ir nevis kaitīgas iedarbības avots, bet gan kumulatīvā deva uz virsmas vienību.

                     (3)

                     Dānijas Vides aizsardzības aģentūras veiktais pētījums par alergēnām vielām bērniem paredzētos ražojumos (3) liecina, ka alergēnas smaržvielas ir sastopamas rotaļlietās, proti, plastilīnā, gļotās, lellēs, rotaļu lācīšos un gumijās.

                     (4)

                     Rotaļlietu drošuma ekspertu grupa iesaka Komisijai sagatavot tiesību aktu priekšlikumus un politikas iniciatīvas rotaļlietu drošuma jomā. Ekspertu grupas apakšgrupas par ķīmiskajām vielām rotaļlietās (Ķīmisko vielu apakšgrupa) uzdevums ir sniegt konsultācijas par ķīmiskajām vielām, kuras var izmantot rotaļlietās.

                     (5)

                     Rotaļlietu drošuma ekspertu grupa 2019. gada 13. septembra sanāksmē (4) atgādināja, ka alergēna viela neatkarīgi no tā, vai tā ir kosmētikas līdzekļos vai rotaļlietās, vienmēr ir alergēna. Tā sauktā vielas raksturīgā īpašība nav atkarīga no vielas lietošanas un tādējādi tā pastāv neatkarīgi no tā, vai alergēnā viela tiek izmantota kosmētikā vai rotaļlietās. Līdz ar to ekspertu grupa uzskatīja, ka alergēna viela, kas rada risku kosmētikas līdzekļos, varētu radīt risku arī rotaļlietās. Tādēļ tā uzsvēra, ka, reglamentējot alergēnas smaržvielas rotaļlietās, ir svarīgi rūpīgi ņemt vērā SCCS un tās priekšteču komiteju atzinumus par alergēnām smaržvielām kosmētikas līdzekļos.

                     (6)

                     Direktīva 2009/48/EK ļauj Komisijai aizliegt vai pieprasīt marķējumā norādīt alergēnas smaržvielas rotaļlietās. Pretēji Eiropas Parlamenta un Padomes Regulai (EK) Nr. 1223/2009 (5), ar ko reglamentē kosmētikas līdzekļus, tā neļauj Komisijai noteikt alergēnu smaržvielu maksimālās robežvērtības.

                     (7)

                        SCCS2012. gada 26. un 27. jūnija atzinumā secināja, ka atranolu vai hloratranolu saturoši kosmētikas līdzekļi nav droši. Tādējādi SCCS apstiprināja Patēriņa preču zinātniskās komitejas (SCCP) 2004. gada 7. decembra atzinumu (6), ka patēriņa precēs nevajadzētu būt atranolam un hloratranolam. Tāpēc Ķīmisko vielu apakšgrupa 2018. gada 3. maija sanāksmē (7) ieteica aizliegt atranola un hloratranola izmantošanu rotaļlietās, pievienojot tos Direktīvas 2009/48/EK II pielikuma III daļas 11. punkta pirmās daļas tabulā.

                     (8)

                     Zinātniskā komiteja galapatērētājiem paredzēto kosmētikas līdzekļu un nepārtikas preču jautājumos (SCCNFP), kas bija SCCS priekštece, 1999. gada decembra atzinumā (8) metilheptīna karbonātu iekļāva to smaržvielu sarakstā, par kurām retāk ziņots kā par kontaktalergēniem. Pamatojoties uz minēto atzinumu, saskaņā ar Direktīvas 2009/48/EK II pielikuma III daļas 11. punkta trešo daļu metilheptīna karbonāts tika iekļauts to alergēno smaržvielu sarakstā, kuras jānorāda uz rotaļlietas, uz piestiprinātās etiķetes, uz iepakojuma vai lietošanas instrukcijā. SCCNFP2001. gada 25. septembra atzinumā (9) ieteica, ka metilheptīna karbonāta līmenim gatavajos kosmētikas līdzekļos nevajadzētu pārsniegt 0,01 %.

                     (9)

                     Ņemot vērā iepriekš minēto un jo īpaši SCCS atzinumu, kurā secināts, ka atranolu vai hloratranolu saturoši kosmētikas līdzekļi nav droši, SCCP atzinumu, ka atranolu un hloratranolu nevajadzētu lietot patēriņa precēs, un SCCNFP atzinumu, ka metilheptīna karbonāta līmenim kosmētikas līdzekļos nevajadzētu pārsniegt 0,01 %, Rotaļlietu drošuma ekspertu grupa 2019. gada 13. septembra sanāksmē ieteica aizliegt atranola, hloratranola un metilheptīna karbonāta izmantošanu rotaļlietās.

                     (10)

                     Ņemot vērā SCCS, SCCP un SCCNFP atzinumus un Rotaļlietu drošuma ekspertu grupas ieteikumu, būtu jāaizliedz atranola, hloratranola un metilheptīna karbonāta izmantošana rotaļlietās.

                     (11)

                     Tāpēc Direktīva 2009/48/EK būtu attiecīgi jāgroza.

                     (12)

                     Šajā direktīvā paredzētie pasākumi ir saskaņā ar atzinumu, ko sniegusi komiteja, kas izveidota ar Direktīvas 2009/48/EK 47. panta 1. punktu,

               IR PIEŅĒMUSI ŠO DIREKTĪVU.

            1. pants
            Direktīvas 2009/48/EK II pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2022. gada 4. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
               Tās minētos noteikumus piemēro no 2022. gada 5. jūlija.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2020. gada 11. decembrī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 170, 30.6.2009., 1. lpp.

            (2)  SCCS opinion on fragrance allergens in cosmetic products, 2012. gada 26.–27. jūnijs (SCCS/1459/11). http://ec.europa.eu/health/scientific_committees/consumer_safety/docs/sccs_o_102.pdf.

            (3)  Dānijas Vides un pārtikas ministrija – Vides aizsardzības aģentūra. Survey of allergenic substances in products targeted children – toys and cosmetic products.
            Survey of Chemical Substances in Consumer Products No. 148, 2016.
         https://www2.mst.dk/Udgiv/publications/2016/08/978-87-93529-00-7.pdf.

            (4)  Rotaļlietu drošuma ekspertu grupas 2019. gada 13. septembra sanāksmes protokols:
         https://ec.europa.eu/transparency/regexpert/index.cfm?do=groupDetail.groupMeeting&meetingId=17996.

            (5)  Eiropas Parlamenta un Padomes Regula (EK) Nr. 1223/2009 (2009. gada 30. novembris) par kosmētikas līdzekļiem (OV L 342, 22.12.2009., 59. lpp.).

            (6)  SCCP opinion on on atranol and chloroatranol present in natural extracts (e.g. oak moss and tree moss extract), 2004. gada 7. decembris (SCCP/00847/04).
         https://ec.europa.eu/health/ph_risk/committees/04_sccp/docs/sccp_o_006.pdf

            (7)  Rotaļlietu drošuma ekspertu grupas Ķīmisko vielu apakšgrupas 2018. gada 3. maija sanāksmes protokols:
         https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            (8)  Opinion concerning Fragrance Allergy in Consumers – A review of the problem. Analysis of the need for appropriate consumer information and identification of consumer allergens, 1999. gada 8. decenbris (SCCNFP/0017/98 Final), 6.b tabula, 23. lpp.
         https://ec.europa.eu/health/ph_risk/committees/sccp/documents/out98_en.pdf

            (9)  Opinion concerning An initial List of Perfumery Materials which must not form Part of Cosmetic Products except subject to the Restrictions and Conditions laid down, 2001. gada 25. septembris (SCCNFP/0392/00 final), 8. lpp.
         https://ec.europa.eu/health/ph_risk/committees/sccp/documents/out150_en.pdf

            PIELIKUMS
            II pielikuma III daļas 11. punktu groza šādi:

                        1)

                        pirmās daļas tabulā pievieno šādus ierakstus:

                                    Nr.

                                    Alergēnās smaržvielas nosaukums

                                       CAS numurs

                                    “(56)

                                    Atranols (2,6-dihidroksi-4-metilbenzaldehīds)

                                    526-37-4

                                    (57)

                                    Hloratranols (3-hlor-2,6-dihidroksi-4-metilbenzaldehīds)

                                    57074-21-2

                                    (58)

                                    Metilheptīna karbonāts

                                    111-12-6”;

                        2)

                        trešās daļas tabulā svītro 10. ierakstu.


title: Komisijas Īstenošanas direktīva (ES) 2021/415 (2021. gada 8. marts), ar ko groza Padomes Direktīvu 66/401/EEK un 66/402/EEK, lai konkrēto sēklu un nezāļu sugu taksonomiskās grupas un nosaukumus pielāgotu jaunākajām zinātnes un tehniskām atziņām (Dokuments attiecas uz EEZ)

text:
                  9.3.2021

                  LV

                  Eiropas Savienības Oficiālais Vēstnesis

                  L 81/65

         KOMISIJAS ĪSTENOŠANAS DIREKTĪVA (ES) 2021/415
         (2021. gada 8. marts),
         ar ko groza Padomes Direktīvu 66/401/EEK un 66/402/EEK, lai konkrēto sēklu un nezāļu sugu taksonomiskās grupas un nosaukumus pielāgotu jaunākajām zinātnes un tehniskām atziņām
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 66/401/EEK(1966. gada 14. jūnijs) par lopbarības augu sēklu tirdzniecību (1) un jo īpaši tās 2. panta 1. punkta A daļas a) apakšpunktu un 21.a pantu,
         ņemot vērā Padomes Direktīvu 66/402/EEK (1966. gada 14. jūnijs) par graudaugu sēklu tirdzniecību (2) un jo īpaši tās 2. panta 1. punkta A daļu un 21.a pantu,
         tā kā:

                     (1)

                     Ņemot vērā jaunākās zinātnes atziņas, raupjās auzenes un ložņu vārpatas botāniskie nosaukumi, kā arī kviešu, speltas kviešu, sorgo un Sudānas zāles botāniskie nosaukumi ir pārskatīti saskaņā ar International Code of Nomenclature for algae, fungi, and plants (Aļģu, sēņu un augu starptautiskās nomenklatūras kodekss) noteikumiem.

                     (2)

                     Pēc pārskatīšanas raupjās auzenes botāniskais nosaukums tika nomainīts uz Festuca trachyphylla (Hack). Hack., jo tas bija atbilstoši publicēts pirms nosaukuma Festuca trachyphylla (Hack.) Krajina. Ložņu vārpatas botāniskais nosaukums Elytrigia repens nebija atbilstoši publicēts. Tā vietā par šīs sugas atbilstošo botānisko nosaukumu ir noteikts Elymus repens.

                     (3)

                     Sugu Triticum taksonomija uz genoma un filoģenēzes balstītās pieejas ir apstiprinājusi, ka cietie kvieši un speltas kvieši, ko agrāk uzskatīja par atsevišķām sugām, ir citu sugu pasugas. Iepriekšējais cieto kviešu botāniskais nosaukums Triticum durum
                        Desf. ir pārskatīts un mainīts uz jaunu nosaukumu Triticum turgidum L. subsp. durum (Desf.) van Slageren. Speltas kviešu botāniskais nosaukums Triticum spelta L. ir pārskatīts un mainīts uz Triticum aestivum L. subsp. spelta (L.) Thell. Tā kā speltas kvieši ir kviešu pasuga, tad iepriekšējais augu grupas nosaukums Triticum aestivum L. saskaņā ar International Code of Nomenclature for algae, fungi, and plants noteikumiem ir pārdēvēts par Triticum aestivum L. subsp. aestivum.

                     (4)

                     Iepriekšējais Sudānas zāles botāniskais nosaukums Sorghum sudanense (Piper) Stapf nebija publicēts atbilstoši, tāpēc saskaņā ar International Code of Nomenclature for algae, fungi, and plants noteikumiem, par atbilstošu šīs augu grupas botānisko nosaukumu ir atzīts Sorghum bicolor (L.) Moench subsp. drummondii (Steud.) de Wet ex Davidse Tā kā Sudānas zāles taksonomiskais rangs atbilst sorgo pasugai, sorgo Sorghum bicolor (L.) Moench botāniskais nosaukums saskaņā ar International Code of Nomenclature for algae, fungi, and plants noteikumiem ir pārskatīts un pārdēvēts par Sorghum bicolor (L.) Moench subsp. bicolor.

                     (5)

                     Tādēļ Direktīva 66/401/EEK un Direktīva 66/402/EEK būtu jāgroza, lai atspoguļotu šīs izmaiņas.

                     (6)

                     Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO DIREKTĪVU.

            1. pants
            Grozījumi Direktīvā 66/401/EEK
            Direktīvu 66/401/EEK groza šādi:

                        1)

                        2. panta 1. punkta A daļas a) apakšpunkta 16. definīciju aizstāj ar šādu:

                                    “Festuca trachyphylla (Hack.) Hack.

                                    raupjā auzene”

                        2)

                        II pielikumu groza saskaņā ar šīs direktīvas pielikuma A daļu.

            2. pants
            Grozījumi Direktīvā 66/402/EEK
            Direktīvu 66/402/EEK groza šādi:

                        1)

                        Direktīvas 2. panta 1. punkta A daļu groza šādi:

                                    a)

                                    astoto definīciju aizstāj ar šādu:

                                                “Sorghum bicolor (L.) Moench subsp. bicolor

                                                sorgo”;

                                    b)

                                    devīto definīciju aizstāj ar šādu:

                                                “Sorghum bicolor (L.) Moench subsp. drummondii (Steud.) de Wet ex Davidse

                                                Sudānas zāle”;

                                    c)

                                    11. definīciju aizstāj ar šādu:

                                                “Triticum aestivum L. subsp. aestivum

                                                kvieši”;

                                    d)

                                    12. definīciju aizstāj ar šādu:

                                                “Triticum turgidum L. subsp. durum (Desf.) van Slageren

                                                cietie kvieši”;

                                    e)

                                    13. definīciju aizstāj ar šādu:

                                                “Triticum aestivum L. subsp. spelta (L.) Thell.

                                                speltas kvieši”;

                                    f)

                                    15. definīciju aizstāj ar šādu:

                                                “Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Hibrīdi, kas radušies, krustojot Sorghum bicolor (L.) Moench subsp. bicolor un Sorghum bicolor (L.) Moench subsp. drummondii (Steud.) de Wet ex Davidse”;

                        2)

                        I, II un III pielikumu groza saskaņā ar šīs direktīvas pielikuma B daļu.

            3. pants
            Transponēšana

               1.   Dalībvalstis vēlākais līdz 2022. gada 31. janvārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
               Tās piemēro minētos noteikumus no 2022. gada 1. februāra.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            4. pants
            Stāšanās spēkā
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            5. pants
            Adresāti
            Šī direktīva ir adresēta dalībvalstīm.

            Briselē, 2021. gada 8. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV 125, 11.7.1966., 2298. lpp.

            (2)  OV 125, 11.7.1966., 2309. lpp.

            PIELIKUMS

               A daļa – grozījums Direktīvas 66/401/EEK II pielikumā

            I punkta 2. punkta A. apakšpunkta tabulā 7. slejas virsrakstu un II punkta 2. punkta A. apakšpunkta tabulā 5. slejas virsrakstu aizstāj ar šādu:

               “Elymus repens”.

               B daļa – grozījumi Direktīvas 66/402/EEK I, II un III pielikumā

                        1.

                        direktīvas I pielikumu groza šādi:

                                    a)

                                    2. punkta tabulas (*) zemsvītras piezīmi aizstāj ar šādu:

                                                “(*)

                                                Apgabalos, kuros S. halepense vai S. bicolor subsp. drummondii klātbūtne rada īpašas ar svešapputi saistītas bažas, piemēro šādus noteikumus:

                                                            a)

                                                            kultūraugus, ko izmanto Sorghum bicolor subsp. bicolor vai tā hibrīdu bāzes sēklu ražošanā, izolē ne mazāk kā 800 m attālumā no jebkādiem šādu piesārņojošu putekšņu avotiem;

                                                            b)

                                                            kultūraugus, ko izmanto sertificētu Sorghum bicolor subsp. bicolor vai tā hibrīdu sēklu ražošanā, izolē ne mazāk kā 400 m attālumā no jebkādiem šādu piesārņojošu putekšņu avotiem.”;

                                    b)

                                    5. punktu aizstāj ar šādu:

                                                “5.

                                                Kultūraugi sertificētu Avena nuda, Avena sativa, Avena strigosa, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta un pašapputes xTriticosecale hibrīdu sēklu ražošanai un kultūraugi sertificētu Hordeum vulgare hibrīdu sēklu ražošanai, izmantojot metodi, kas nav citoplazmatiskā vīrišķā sterilitāte (CVS).

                                                            a)

                                                            Kultūraugs atbilst šādiem standartiem attiecībā uz attālumiem no tuvumā esošiem putekšņu avotiem, kā rezultātā var notikt nevēlama svešappute:

                                                                        —

                                                                        sievišķās sastāvdaļas minimālais attālums no jebkuras citas tās pašas sugas šķirnes, izņemot vīrišķās sastāvdaļas kultūraugu, ir 25 m,

                                                                        —

                                                                        šo attālumu drīkst neievērot, ja ir pietiekama aizsardzība pret nevēlamu svešapputi.

                                                            b)

                                                            Kultūraugam piemīt pietiekama identitāte un tīrība attiecībā uz sastāvdaļu īpašībām.
                                                            Ja sēklas ražo, izmantojot ķīmisku hibridizācijas aģentu, kultūraugs atbilst šādiem citiem standartiem vai nosacījumiem:

                                                                        i)

                                                                        katras sastāvdaļas minimālā šķirnes tīrība ir šāda:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum un Triticum aestivum subsp. spelta: 99,7 %,

                                                                                —

                                                                                pašapputes xTriticosecale: 99,0 %;

                                                                        ii)

                                                                        minimālajai hibriditātei ir jābūt 95 %. Procentuālo hibriditāti novērtē saskaņā ar pašreizējām starptautiskajām metodēm tiktāl, cik šādas metodes pastāv. Gadījumos, kad hibriditāti nosaka sēklu kontrolpārbaudēs pirms sertificēšanas, nav nepieciešams veikt hibriditātes noteikšanu pārbaudē uz lauka.”;

                                    c)

                                    7. punkta B. apakšpunkta a) punktu aizstāj ar šādu:

                                                “a)

                                                attiecībā uz Avena nuda, Avena sativa, Avena strigosa, Hordeum vulgare, Oryza sativa, Phalaris canariensis, xTriticosecale, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale: viena;”.

                        2.

                        direktīvas II pielikumu groza šādi:

                                    a)

                                    pielikuma 1. punktu groza šādi:

                                                i)

                                                A. apakšpunktu aizstāj ar šādu:

                                                            “A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta, visos gadījumos izņemot hibrīdus:

                                                                        Kategorija

                                                                        Minimālā šķirnes tīrība
                                                                        (%)

                                                                        Bāzes sēklas

                                                                        99,9

                                                                        Sertificētas pirmās paaudzes sēklas

                                                                        99,7

                                                                        Sertificētas otrās paaudzes sēklas

                                                                        99,0

                                                                  Minimālo šķirnes tīrību pārbauda galvenokārt pārbaudēs uz lauka, ko veic saskaņā ar I pielikumā minētajiem nosacījumiem.”;

                                                ii)

                                                C. apakšpunktu aizstāj ar šādu:

                                                            “C.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta un pašapputes xTriticosecale hibrīdi

                                                            Sertificētu sēklu kategorijas sēklu minimālā šķirnes tīrība ir 90 %.
                                                            Ja Hordeum vulgare ražots, izmantojot CVS, tā ir 85 %. Citi piemaisījumi, izņemot atjaunojošo līniju, nepārsniedz 2 %.
                                                            Minimālo šķirnes tīrību pārbauda oficiālā pēckontroles testā atbilstīgam paraugu īpatsvaram.”;

                                    b)

                                    2. punkta A. apakšpunkta tabulas ierakstu 1. slejas trešajā rindā aizstāj ar šādu:
                                    “Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:”;

                        3)

                        direktīvas III pielikuma tabulu groza šādi:

                                    i)

                                    tabulas pirmās slejas trešās rindas ierakstu aizstāj ar šādu:
                                    “Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale”;

                                    ii)

                                    tabulas pirmās slejas sestās rindas ierakstu aizstāj ar šādu:
                                    “Sorghum bicolor (L.) Moench subsp. bicolor”;

                                    iii)

                                    tabulas pirmās slejas septītās rindas ierakstu aizstāj ar šādu:
                                    “Sorghum bicolor (L.) Moench subsp. drummondii (Steud.) de Wet ex Davidse”;

                                    iv)

                                    tabulas pirmās slejas astotās rindas ierakstu aizstāj ar šādu:
                                    “Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse hibrīdi”.


title: Komisijas Deleģētā direktīva (ES) 2021/1716 (2021. gada 29. jūnijs), ar ko attiecībā uz transportlīdzekļa kategorijas apzīmējumu izmaiņām, kas izriet no tipa apstiprināšanas tiesību aktu grozījumiem, groza Eiropas Parlamenta un Padomes Direktīvu 2014/47/ES (Dokuments attiecas uz EEZ)

text:
                  27.9.2021

                  LV

                  Eiropas Savienības Oficiālais Vēstnesis

                  L 342/45

         KOMISIJAS DELEĢĒTĀ DIREKTĪVA (ES) 2021/1716
         (2021. gada 29. jūnijs),
         ar ko attiecībā uz transportlīdzekļa kategorijas apzīmējumu izmaiņām, kas izriet no tipa apstiprināšanas tiesību aktu grozījumiem, groza Eiropas Parlamenta un Padomes Direktīvu 2014/47/ES
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2014. gada 3. aprīļa Direktīvu 2014/47/ES par Savienībā izmantotu komerciālo transportlīdzekļu tehniskajām pārbaudēm uz ceļiem un par Direktīvas 2000/30/EK atcelšanu (1), jo īpaši tās 21. pantu,
         tā kā:

                     (1)

                     Direktīvu 2014/47/ES piemēro komerciālajiem transportlīdzekļiem, kuru projektētais ātrums pārsniedz 25 km/h un kuri atbilst minētās direktīvas 2. panta 1. punktā norādītajām kategorijām. Minētās kategorijas tiek noteiktas, atsaucoties uz Eiropas Parlamenta un Padomes Direktīvu 2003/37/EK (2) un 2007/46/EK (3).

                     (2)

                     Direktīva 2003/37/EK un 2007/46/EK tika atceltas attiecīgi ar Regulu (ES) Nr. 167/2013 (4) un Eiropas Parlamenta un Padomes Regulu (ES) 2018/858 (5).

                     (3)

                     Ņemot vērā izmaiņas transportlīdzekļa kategorijas apzīmējumos, kuras izriet no Direktīvas 2003/37/EK atcelšanas ar Regulu (ES) Nr. 167/2013, būtu jāatjaunina Direktīvas 2014/47/ES 2. panta 1. punktā un minētās direktīvas IV pielikuma 6. punktā minētās transportlīdzekļu kategorijas.

                     (4)

                     Tāpēc Direktīva 2014/47/ES būtu attiecīgi jāgroza,

               IR PIEŅĒMUSI ŠO DIREKTĪVU.

            1. pants
            Direktīvu 2014/47/ES groza šādi:

                        1)

                        direktīvas 2. pantu groza šādi:

                                    a)

                                    panta 1. punktu groza šādi:

                                                i)

                                                ievaddaļu aizstāj ar šādu:

                                                   “1.   Šo direktīvu piemēro transportlīdzekļiem, kuru projektētais ātrums pārsniedz 25 km/h un kuri atbilst turpmāk norādītajām kategorijām, kas definētas Eiropas Parlamenta un Padomes Regulā (ES) Nr. 167/2013 (*1) un Eiropas Parlamenta un Padomes Regulā (ES) 2018/858 (*2):

                                                   (*1)  Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.)."

                                                   (*2)  Eiropas Parlamenta un Padomes Regula (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (OV L 151, 14.6.2018., 1. lpp.).”;"

                                                ii)

                                                punkta d) apakšpunktu aizstāj ar šādu:

                                                            “d)

                                                            T1b, T2b, T3b, T4.1b, T4.2b un T4.3b kategorijas transportlīdzekļi, kurus izmanto galvenokārt uz koplietošanas ceļiem komerciālu kravu pārvadāšanai un kuru projektētais maksimālais ātrums pārsniedz 40 km/h.”;

                        2)

                        IV pielikuma 6. punktu groza šādi:

                                    a)

                                    punkta g) un h) apakšpunktu aizstāj ar šādiem:

                                                “g)

                                                T1b;

                                                h)

                                                T2b”;

                                    b)

                                    pievieno šādus i)–m) punktus:

                                                “i)

                                                T3b

                                                j)

                                                T4.1b

                                                k)

                                                T4.2b

                                                l)

                                                T4.3b

                                                m)

                                                Cita transportlīdzekļa kategorija:
                                                (norādiet kategoriju)”.

            2. pants
            Transponēšana

               1.   Dalībvalstis vēlākais līdz 2022. gada 27. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
               Noteikumus, kas vajadzīgi, lai izpildītu 1. panta prasības, tās piemēro no 2022. gada 27. septembra.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka paņēmienus, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Stāšanās spēkā
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Adresāti
            Šī direktīva ir adresēta dalībvalstīm.

            Briselē, 2021. gada 29. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 127, 29.4.2014., 134. lpp.

            (2)  Eiropas Parlamenta un Padomes Direktīva 2003/37/EK (2003. gada 26. maijs), kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (OV L 171, 9.7.2003., 1. lpp.).

            (3)  Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (OV L 263, 9.10.2007., 1. lpp.).

            (4)  Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).

            (5)  Eiropas Parlamenta un Padomes Regula (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (OV L 151, 14.6.2018., 1. lpp.).


title: Komisijas Deleģētā direktīva (ES) 2021/1717 (2021. gada 9. jūlijs), ar ko Eiropas Parlamenta un Padomes Direktīvu 2014/45/ES groza attiecībā uz konkrētu transportlīdzekļu kategoriju apzīmējumu atjaunināšanu un eZvana pievienošanu minētās direktīvas I un III pielikumā iekļautajam pārbaudāmo pozīciju sarakstam, metodēm, neatbilstības cēloņiem un trūkumu novērtējumam (Dokuments attiecas uz EEZ)

text:
                  27.9.2021

                  LV

                  Eiropas Savienības Oficiālais Vēstnesis

                  L 342/48

         KOMISIJAS DELEĢĒTĀ DIREKTĪVA (ES) 2021/1717
         (2021. gada 9. jūlijs),
         ar ko Eiropas Parlamenta un Padomes Direktīvu 2014/45/ES groza attiecībā uz konkrētu transportlīdzekļu kategoriju apzīmējumu atjaunināšanu un eZvana pievienošanu minētās direktīvas I un III pielikumā iekļautajam pārbaudāmo pozīciju sarakstam, metodēm, neatbilstības cēloņiem un trūkumu novērtējumam
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2014/45/ES (2014. gada 3. aprīlis) par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK (1) atcelšanu un jo īpaši tās 17. pantu,
         tā kā:

                     (1)

                     Direktīvu 2014/45/ES piemēro transportlīdzekļiem, kuru projektētais ātrums pārsniedz 25 km/h un kuri atbilst tās 2. panta 1. punktā uzskaitītajām kategorijām. Šīs kategorijas ir noteiktas, atsaucoties uz Eiropas Parlamenta un Padomes Direktīvām 2002/24/EK (2), 2003/37/EK (3) un 2007/46/EK (4).

                     (2)

                     Direktīvas 2002/24/EK, 2003/37/EK un 2007/46/EK ir tikušas atceltas ar attiecīgi Eiropas Parlamenta un Padomes Regulām (ES) Nr. 168/2013 (5), (ES) Nr. 167/2013 (6) un (ES) 2018/858 (7).

                     (3)

                     Ņemot vērā transportlīdzekļu kategoriju apzīmējumu izmaiņas, kas izriet no Direktīvu 2002/24/EK un 2003/37/EK atcelšanas, būtu jāpielāgo daži transportlīdzekļu kategoriju apzīmējumi, kas minēti Direktīvā 2014/45/EK. Šīs izmaiņas neietekmē testēšanas tvērumu un biežumu.

                     (4)

                     Eiropas Parlamenta un Padomes Regulā (ES) 2015/758 (8) ir noteikts, ka dažiem jauniem transportlīdzekļu tipiem no 2018. gada 31. marta jābūt aprīkotiem ar pastāvīgi uzstādītu “112” izsaukšanai paredzētu transportlīdzekļa eZvana sistēmu.

                     (5)

                     Tā kā “112” izsaukšanai paredzētā transportlīdzekļa eZvana sistēma ir neatliekamās palīdzības sistēma, to jāraksturo augstākajam iespējamajam uzticamības līmenim. Tālab būtu jānodrošina minimālā datu kopuma un balss pārraides precizitāte un kvalitāte, un būtu jāizstrādā vienots testēšanas režīms, lai nodrošinātu “112” izsaukšanai paredzētās transportlīdzekļa eZvana sistēmas ilgmūžību un noturību. Tāpēc saskaņā ar Direktīvu 2014/45/ES būtu regulāri jāveic eZvana tehniskās apskates. Minētās direktīvas I pielikuma 3. tabulā būtu jāpievieno jauns punkts, kas attiecas uz šādu apskati.

                     (6)

                     Tāpēc Direktīva 2014/45/ES būtu attiecīgi jāgroza,

               IR PIEŅĒMUSI ŠO DIREKTĪVU.

            1. pants
            Direktīvu 2014/45/ES groza šādi:

                        1)

                        direktīvas 2. pantu groza šādi:

                                    a)

                                    panta 1. punktu groza šādi:

                                                i)

                                                ievaddaļu aizstāj ar šādu:

                                                   “1.   Šo direktīvu piemēro transportlīdzekļiem, kuru projektētais ātrums pārsniedz 25 km/h un kuri atbilst turpmāk uzskaitītajām kategorijām, kā minēts Eiropas Parlamenta un Padomes Regulā (ES) Nr. 167/2013 (*1), (ES) Nr. 168/2013 (*2) un (ES) 2018/858 (*3):

                                                   (*1)  Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.)."

                                                   (*2)  Eiropas Parlamenta un Padomes Regula (ES) Nr. 168/2013 (2013. gada 15. janvāris) par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 60, 2.3.2013., 52. lpp.)."

                                                   (*3)  Eiropas Parlamenta un Padomes Regula (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (OV L 151, 14.6.2018., 1. lpp.).”;"

                                                ii)

                                                sesto un septīto ievilkumu aizvieto ar šādiem ievilkumiem:

                                                            “–

                                                            L3e, L4e, L5e un L7e kategorija – no 2022. gada 1. janvāra divriteņu vai trīsriteņu transportlīdzekļi, kas aprīkoti ar iekšdedzes motoru, kura darba tilpums pārsniedz 125 cm3, – T1b, T2b, T3b, T4.1b, T4.2b un T4.3b kategorijas riteņtraktori, kurus galvenokārt izmanto uz koplietošanas ceļiem un kuru maksimālais projektētais ātrums pārsniedz 40 km/h.”;

                                    b)

                                    panta 2. punkta septīto ievilkumu aizstāj ar šādu:

                                                “–

                                                L3e, L4e, L5e un L7e kategorijas transportlīdzekļiem, kas aprīkoti ar iekšdedzes motoru, kura darba tilpums pārsniedz125 cm3, ja dalībvalstis ir ieviesušas efektīvus alternatīvus ceļu satiksmes drošības pasākumus divriteņu vai trīsriteņu transportlīdzekļiem, jo īpaši ņemot vērā attiecīgos pēdējo piecu gadu ceļu satiksmes drošības statistikas datus. Dalībvalstis šādus izņēmumus paziņo Komisijai.”;

                        2)

                        direktīvas 5. pantu groza šādi:

                                    a)

                                    panta 1. punkta c) apakšpunktu aizstāj ar šādu:

                                                “c)

                                                T1b, T2b, T3b, T4.1b, T4.2b un T4.3b kategorijas riteņtraktoriem, kurus komerciālo autopārvadājumu nolūkā galvenokārt izmanto uz koplietošanas ceļiem, – četrus gadus pēc transportlīdzekļa pirmās reģistrācijas datuma un pēc tam – ik pēc diviem gadiem.”;

                                    b)

                                    panta 2. punktu aizstāj ar šādu:

                                       “2.   Dalībvalstis paredz pienācīgus intervālus, ar kuriem L3e, L4e, L5e un L7e kategorijas transportlīdzekļiem, kas aprīkoti ar iekšdedzes motoru, kura darba tilpums pārsniedz 125 cm3, ir jāiziet tehniskā apskate.”;

                        3)

                        direktīvas I un III pielikumu groza saskaņā ar šīs direktīvas pielikumu.

            2. pants
            Transponēšana

               1.   Dalībvalstis vēlākais līdz 2022. gada 27. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
               Tās no 2022. gada 27. septembra piemēro noteikumus, kas vajadzīgi, lai izpildītu šīs direktīvas 1. panta un pielikuma 2. punkta prasības.
               Tās vēlākais no 2023. gada 20. maija piemēro noteikumus, kas vajadzīgi, lai izpildītu šīs direktīvas pielikuma 1. punkta prasības.
               Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Stāšanās spēkā
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Adresāti
            Šī direktīva ir adresēta dalībvalstīm.

            Briselē, 2021. gada 9. jūlijā

                  Komisijas vārdā –

                  priekšsēdētāja

               Ursula VON DER LEYEN

            (1)  Eiropas Parlamenta un Padomes Direktīva 2009/40/EK (2009. gada 6. maijs) par mehānisko transportlīdzekļu un to piekabju tehniskajām apskatēm (OV L 141, 6.6.2009., 12. lpp.).

            (2)  Eiropas Parlamenta un Padomes Direktīva 2002/24/EK (2002. gada 18. marts), kas attiecas uz divriteņu vai trīsriteņu mehānisko transportlīdzekļu tipa apstiprinājumu un ar ko atceļ Padomes Direktīvu 92/61/EEK (OV L 124, 9.5.2002., 1. lpp.).

            (3)  Eiropas Parlamenta un Padomes Direktīva 2003/37/EK (2003. gada 26. maijs), kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (OV L 171, 9.7.2003., 1. lpp.).

            (4)  Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (OV L 263, 9.10.2007., 1. lpp.).

            (5)  Eiropas Parlamenta un Padomes Regula (ES) Nr. 168/2013 (2013. gada 15. janvāris) par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 60, 2.3.2013., 52. lpp.).

            (6)  Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).

            (7)  Eiropas Parlamenta un Padomes Regula (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (OV L 151, 14.6.2018., 1. lpp.).

            (8)  Eiropas Parlamenta un Padomes Regula (ES) 2015/758 (2015. gada 29. aprīlis) par tipa apstiprinājuma prasībām transportlīdzekļa eZvana sistēmas izveidošanai uz pakalpojuma “112” bāzes un ar ko groza Direktīvu 2007/46/EK (OV L 123, 19.5.2015., 77. lpp.).

            PIELIKUMS
            I un III pielikumu groza šādi:

                        1)

                        I pielikuma 3. punktā 7. iedaļai pievieno šādu punktu:

                                       Elements

                                       Metode

                                       Neatbilstības cēloņi

                                       Trūkumu novērtējums

                                       Sīks

                                       Būtisks

                                       Bīstams

                                                “7.13.

                                                eZvans (ja uzstādīts, saskaņā ar ES tipa apstiprināšanas tiesību aktiem)

                                                7.13.1.

                                                Uzstādīšana un konfigurācija

                                    Vizuāla pārbaude, ko papildina elektroniskās saskarnes izmantošana, ja to dara iespējamu transportlīdzekļa tehniskie raksturlielumi un tiek darīti pieejami vajadzīgie dati.

                                                a)

                                                Nav sistēmas vai trūkst jebkāda tās sastāvdaļa.

                                    X

                                                b)

                                                Nepareiza programmatūras versija.

                                    X

                                                c)

                                                Nepareizs sistēmas kodējums.

                                    X

                                                7.13.2.

                                                Stāvoklis

                                    Vizuāla pārbaude, ko papildina elektroniskās saskarnes izmantošana, ja to dara iespējamu transportlīdzekļa tehniskie raksturlielumi un tiek darīti pieejami vajadzīgie dati.

                                                a)

                                                Sistēma vai sastāvdaļas bojātas.

                                    X

                                                b)

                                                eZvana MIL norāda uz jebkāda veida sistēmas atteici.

                                    X

                                                c)

                                                eZvana elektroniskā vadības bloka atteice.

                                    X

                                                d)

                                                Mobilā tīkla sakaru ierīces atteice.

                                    X

                                                e)

                                                GPS signāla atteice.

                                    X

                                                f)

                                                Nav pievienotas audiosastāvdaļas.

                                    X

                                                g)

                                                Nav pievienots strāvas avots vai nepietiekama uzlāde

                                    X

                                                h)

                                                Sistēma uzrāda atteici caur elektronisko transportlīdzekļa saskarni

                                    X

                                                7.13.3.

                                                Veiktspēja

                                    Vizuāla pārbaude, ko papildina elektroniskās saskarnes izmantošana, ja to dara iespējamu transportlīdzekļa tehniskie raksturlielumi un tiek darīti pieejami vajadzīgie dati.

                                                a)

                                                Minimālais datu kopums (MSD) nepareizs.

                                    X

                                                b)

                                                Audiosastāvdaļas nav darba kārtībā.

                                    X”

                        2)

                        III pielikuma I tabulas 4. punktu groza šādi:

                                    a)

                                    nosaukumu aizstāj ar šādu:
                                    “Īpaši transportlīdzekļi, kas atvasināti no N kategorijas transportlīdzekļa, T1b, T2b, T3b, T4.1b, T4.2b un T4.3b”;

                                    b)

                                    atsauces uz “T5” transportlīdzekļiem aizstāj ar atsauci uz šādām kategorijām:
                                    “T1b, T2b, T3b, T4.1b, T4.2b un T4.3b (P) un T1b, T2b, T3b, T4.1b, T4.2b un T4.3b (D)”.